DEĊIŻJONI TAL-KUMMISSJONI
tat-23 ta’ Ottubru 2007
dwar l-għajnuna mill-istat C 30/2006 (eks N 367/05 u N 623/05) li l-Italja biħsiebha tagħti billi tbiddel skema eżistenti ta’ tnaqqis tar-rata tas-sisa fuq il-bijokarburanti
(notifikata taħt id-dokument numru C(2007) 5091)
(It-test bit-Taljan biss huwa awtentiku)
(Test b’relevanza għaż-ŻEE)
(2008/208/KE)
IL-KUMMISSJONI TAL-KOMUNITAJIET EWPOREJ,
Wara li kkunsidrat it-Trattat li jistabbilixi l-Komunità Ewropea, b’mod partikolari l-ewwel paragrafu ta’ l-Artikolu 88(2),
Wara li kkunsidrat il-Ftehim taż-Żona Ekonomika Ewropea, partikolarment l-Artikolu 62(1)(a),
Wara li stiednet lill-partijiet interessati biex iressqu l-kummenti skond dawk l-artikoli (1) u wara li kkunsidrat dawk il-kummenti,
Billi:
I. IL-PROĊEDURA
(1)
B’ittra li ġġib id-data tas-26 ta’ Lulju 2005 u li ġiet irreġistrata fid-29 ta’ Lulju 2005, l-awtoritajiet Taljani nnotifikaw, skond l-Artikolu 88(3) tat-Trattat, il-miżura ta’ l-għajnuna N 367/2005 bi proċedura simplifikata. B’ittra li kienet iġġib id-data tat-28 ta’ Settembru 2005, li ġiet irreġistrata dakinhar stess, l-awtoritajiet Taljani nnotifikaw, skond l-Artikolu 88(3) tat-Trattat, il-miżura ta’ l-għajnuna N 623/2005, anki din bi proċedura simplifikata. In-notifika reġistrata bin-numru N 367/2005 kienet tikkonċerna l-emendi li saru għall-iskema eżistenti, li kienet approvata mill-Kummissjoni sa tmiem l-2005 bin-numru N 717/2002 (2) filwaqt li n-notifika reġistrata bin-numru N 623/2005 tikkonċerna l-estensjoni ta’ l-iskema emendata sa tmiem l-2007.
(2)
B’ittri li jġibu d-dati tad-29 ta’ Awwissu 2005 u tal-21 ta’ Ottubru 2005, il-Kummissjoni talbet aktar informazzjoni, li ntbagħtitilha b’ittri li jġibu d-dati tas-27 ta’ Settembru 2005 u tal-21 ta’ Novembru 2005, li ġew irreġistrati f’dawk id-dati. Wara laqgħa bejn ir-rappreżentanti ta’ l-Italja u dawk tal-Kummissjoni, li ntalbet mill-Italja u li saret fid-9 ta’ Diċembru 2005, fid-19 ta’ Diċembru 2005 il-Kummissjoni bagħtet ittra fejn ġabret fil-qosor il-kwistjonijiet li ma ġewx solvuti. L-awtoritajiet Taljani ppreżentaw l-informazzjoni nieqsa f’żewġ ittri: waħda li ntbagħet fit-28 ta’ Frar 2006 u li ġiet irreġistrata fl-1 ta’ Marzu 2006 u waħda li ntbagħet fit-28 ta’ April 2006 li ġiet irreġistrata fil-5 ta’ Mejju 2006. It-tieni ittra ntbagħet wara laqgħa bejn l-Italja u l-Kummissjoni li saret fil-15 ta’ Marzu 2006 u wara li ntbagħtet ittra lill-Italja fl-24 ta’ Marzu 2006.
(3)
B’ittra li ġġib id-data tas-7 ta’ Ġunju 2006, il-Kummissjoni informat lill-Italja bid-deċiżjoni li ħadet li tagħti bidu għall-proċedura skond l-Artikolu 88(2) tat-Trattat rigward il-miżura ta’ l-għajnuna. Iż-żewġ notifiki (N 623/2005 u N 367/2005) kienu jikkonċernaw l-istess suġġett u l-Kummissjoni, anki għal raġunijiet ta’ effiċjenzi proċedurali, adottat deċiżjoni waħda biex jingħata bidu għall-proċedura għat-tnejn li huma. Barra minn hekk, il-Kummissjoni qieset il-korrispondenza kollha li kellha ma’ l-Italja rigward in-notifika N 367/2005 bħala korrispondenza li tikkonċerna anki n-notifika N 623/2005. Il-Kummissjoni adottat din id-deċiżjoni skond proċedura normali peress li l-Italja ma ppreżentatx ir-rapport annwali previst mill-Artikolu 4 tar-Regolament tal-Kummissjoni (KE) Nru 794/2004 (3) rigward il-proċedura ta’ notifika simplifikata. Barra minn hekk, l-emendi li saru għall-iskema kienu jinvolvu bidla f’għajnuna eżistenti, skond l-Artikolu 4(1) tar-Regolament, u għalhekk kellhom jiġu evalwati għal konformità mas-suq komuni.
(4)
Id-deċiżjoni tal-Kummissjoni li tagħti bidu għall-proċedura ġiet ippubblika fil-Ġurnal Uffiċjali ta’ l-Unjoni Ewropea (4). Il-Kummissjoni stiednet lill-partijiet interessati biex iressqu l-kummenti tagħhom.
(5)
Il-Kummissjoni rċeviet kummenti min-naħa tal-partijiet interessati. Dawn il-kummenti ġew trażmessi lill-awtoritajiet Taljani li kellhom l-opportunità li jirrispondu. Il-kummenti ta’ l-awtoritajiet Taljani waslu permezz ta’ ittri li kienu jġibu d-dati tat-28 ta’ Novembru 2006 u ta’ l-10 ta’ April 2007.
(6)
B’ittra li kienet iġġib id-data tas-16 ta’ Lulju 2007, il-Kummissjoni talbet informazzjoni addizzjonali, li l-awtoritajiet Taljani bagħtulha b’ittra li ġġib id-data tas-6 ta’ Awwissu 2007.
II. DESKRIZZJONI TAL-MIŻURA
(7)
Iż-żewġ notifiki jikkonċernaw emendi fi skema ta’ għajnuna eżistenti.
2.1. L-iskema eżistenti
(8)
L-iskema awtorizzata mill-Kummissjoni bin-numru N 717/2002 kienet tipprevedi t-tnaqqis tar-rata tas-sisa għall-bijoetanol u għad-derivati tiegħu (l-ETBE) kif ukoll għall-adittivi u għar-riformulati, li nkisbu mill-bijomassa, li jintużaw għall-petrol u għad-diżil, ħlief il-bijodiżil. Il-bijoetanol huwa prodott agrikolu u ġej 100 % minn sorsi ta’ enerġija rinnovabbli. L-ETBE (eteru etil-terzjarju-butil), li huwa bijoetanol ipproċessat f’eteru, jinkiseb minn alkoħol b’oriġini agrikola permezz tar-reazzjoni tal-bijoetanol ma’ l-isobutilene u minnu 47 % biss ġej minn sorsi ta’ enerġija rinnovabbli. L-uniku addittiv magħruf s’issa li jinkiseb mill-bijomassa huwa d-dietilkarbonat, li jista’ jintuża bħala addittiv għad-diżil.
(9)
Il-bijokarburanti jistgħu jintużaw imħallta jew puri. Iż-żewġ prodotti finali f’forma mħallta li jistgħu jibbenefikaw mit-tnaqqis huma t-taħlita magħmula mill-bijoetanol u mill-petrol (5 % - 95 %) u t-taħlita ta’ l-ETBE u tal-petrol (15 % - 85 %).
(10)
Il-proġett kellu l-għan li jippromwovi l-użu tal-bijokarburanti miksuba mill-inbid, miċ-ċereali u mill-pitravi għaz-zokkor u għall-molassi. Il-benefiċjarji ta’ l-għajnuna kellhom ikunu l-parteċipanti fi proġett sperimentali. Fil-qafas tal-miżura ta’ l-għajnuna N 717/2002 intgħażlu tliet intrapriżi permezz ta’ proċedura pubblika ta’ sejħa għall-offerti: Ecofuel SpA, Milano, produttriċi ta’ l-ETBE u IMA srl, Partinico (Palermo) u Silcoma SpA, Correggio (Reggio Emilia), produttriċi tal-bijoetanol. Is-sejħa għall-offerti kienet miftuħa għall-intrapriżi Komunitarji kollha li jipproduċi dawn il-bijokarburanti u li kienu jissodisfaw il-kundizzjonijiet stabbiliti fir-regoli tas-sejħa għall-offerti.
(11)
It-tul previst tal-miżura kien ta’ tliet snin, mill-2003 sa l-2005. Il-baġit totali previst kien ta’ EUR 15 493 706 fis-sena, bil-VAT inkluża. Minħabba d-dewmien fil-proċedura ta’ sejħa għall-offerti, madanakollu l-għajnuna ġiet allokata mill-bidu ta’ l-2005.
(12)
L-inċentivi f’termini ta’ tnaqqis tar-rata tas-sisa għall-perjodu 2003 - 2005 kienu dawn li ġejjin (għal kull litru ta’ bijokarburant):
Bijokarburanti
Rata normali
Tnaqqis
Rata mnaqqsa
EUR/litru
Bijoetanol
0,541
(petrol)
0,26
0,281
ETBE
0,541
(petrol)
0,25427
0,28673
Adittivi u taħlitiet oħra
(għall-petrol)
0,541
(petrol)
0,26
0,281
Adittivi u taħlitiet oħra
(għad-diżil)
0,403
(diżil)
0,16
0,243
(13)
It-tnaqqis approvat għal litru ta’ ETBE kien ekwivalenti għal eżenzjoni sħiħa għal 0,47 litri ta’ ETBE, jiġifieri għall-frazzjoni tal-karburant li kienet ġejja mill-bijomassa. (5).
(14)
It-tnaqqis tar-rata tas-sisa kienet qed tiġi applikata għal bijokarburanti kemm puri kif ukoll imħalltin. Fejn għandhom x’jaqsmu l-bijokarburanti imħalltin ma’ karburanti fossili, l-Italja kkonfermat li t-tnaqqis tar-rata tas-sisa kellha tkun proporzjonata għall-volum tal-bijokarburant fil-prodott finali.
(15)
Fid-deċiżjoni N 717/2002, il-Kummissjoni kkonkludiet li t-tnaqqis ma kienx akbar mid-differenza bejn l-ispejjeż tal-produzzjoni ta’ l-enerġija li kienet ġejja mill-bijokarburanti u l-prezz tas-suq ta’ din l-enerġija. Il-Kummissjoni għalhekk eskludiet li fil-każ tal-produzzjoni tal-bijokarburanti ngħata kumpens aktar milli suppost.
2.2. L-emendi notifikati
(16)
L-Italja kkomunikat, permezz tan-notifika N 367/2005, iż-żieda prevista għal EUR 73 miljuni fis-sena, bil-VAT inkluża, tal-limitu totali ta’ xiri relatat ma’ l-iskema kkonċernata. Permezz tan-notifika N 623/2005, hija kkomunikat ukoll l-estensjoni prevista tal-miżura ta’ l-għajnuna eżistenti sa tmiem l-2007. Il-bażi legali taż-żewġ emendi huwa l-Artikolu 1(520) tal-Liġi Nru 311 tat-30 ta’ Diċembru 2004. L-emendi ddaħħlu biex il-programm isir aktar sinifikanti fid-dawl ta’ l-emendi importanti li saru fil-politiki rigward il-bijokarburanti fuq livell Komunitarju (partikolarment bl-adozzjoni tad-Direttiva 2003/30/KE tal-Parlament Ewropew u tal-Kunsill tat-8 ta’ Mejju 2003 dwar il-promozzjoni ta’ l-użu tal-bijokarburanti jew karburanti oħra rinnovabbli għat-trasport (6) u tad-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (7)).
(17)
Għall-miżura l-ġdida, se titnieda sejħa għall-offerti ġdida. L-awtoritajiet Taljani enfasizzaw li t-tliet benefiċjarji magħżula permezz tas-sejħa għall-offerta li saret fil-kuntest ta’ l-iskema eżistenti N 717/2002 mhux bilfors ikunu l-benefiċjarji magħżula fil-qafas ta’ l-iskema l-ġdida.
(18)
L-Italja kkomunikat ukoll il-ħsieb tagħha li tintroduċi tnaqqis akbar fis-sisa għall-bijokarburanti u rati tas-sisa akbar għall-karburanti fossili u bagħtet l-iskemi ta’ l-ispejjeż aġġornati rigward il-bijoetanol u l-bijo-ETBE. Ir-rati ta-sisa notifikati huma dawn li ġejjin:
Bijokarburanti
Rata
Tnaqqis
Rata
EUR/litru
Bijoetanol
0,564
(petrol)
0,275
0,289
Bijo-ETBE
0,564
(petrol)
0,265
0,299
(19)
L-inċentiv fiskali notifikat rigward il-bijo-ETBE (li jammonta għal 0,265 euro/litru) huwa daqs eżenzjoni fiskali sħiħa għal 0,47 litri ta’ ETBE, jiġifieri għall-frazzjoni ta’ karburant li tinkiseb mill-bijomassa.
(20)
L-ispejjeż tal-produzzjoni tal-bijoetanol żdiedu bi 32 euro/1 000 litru minħabba ż-żieda fil-prezz tal-materja prima (pitravi għaz-zokkor u għall-molassi), ta’ l-ipproċessar intermedju u tat-trasport. Iż-żieda fl-ispejjeż tal-produzzjoni tal-bijo-ETBE (minħabba ż-żieda fil-prezz tal-bijoetanol) ġiet ikkumpensata biż-żieda tal-prezzijiet ta’ bejgħ tal-prodotti sekondarji. Il-prezz ta’ referenza tal-karburanti fossili li ntużaw għall-paragun mal-prezzijiet tal-bijokarburanti huwa ta’ 0,453 EUR/litru. (8) L-ispejjeż tal-produzzjoni u l-prezz tal-karburanti fossili, fil-punt 39 intużaw biex jiġu kalkolati l-ispejjeż tal-produzzjoni addizzjonali tal-bijokarburanti li jistgħu jibbenefikaw mill-għajnuna.
(21)
L-Italja impenjat ruħha li tipprovdi l-monitoraġġ f’kull semestru ta’ l-ispejjeż tal-produzzjoni tal-karburanti fossili u, jekk ikun il-każ, li tadegwa t-tnaqqis tar-rata tas-sisa sabiex tevita li jingħata kumpens aktar milli suppost sakemm tibqa’ tapplika l-għajnuna in kwistjoni.
(22)
B’ittri li jġibu d-dati tal-21 ta’ Ottubru 2005, tad-19 ta’ Diċembru 2005 u ta’ l-24 ta’ Marzu 2006, il-Kummissjoni talbet lill-awtoritajiet Taljani sabiex jissospendu l-għotja ta’ l-għajnuna l-ġdida fl-ambitu ta’ l-iskema attwali għall-intrapriżi li ma rrimborsawx l-għajnuna inkompatibbli eventwali skond deċiżjonijiet speċifiċi rigward l-irkupru, u b’mod partikolari d-Deċiżjoni tal-Kummissjoni 2000/128/KE tal-11 ta’ Mejju 1999 dwar l-għajnuna mogħtija mill-Italja sabiex ikunu promossi l-impjiegi, (9) id-Deċiżjoni tal-Kummissjoni 2003/193/KE tal-5 ta’ Ġunju 2002 dwar għajnuna mill-Istat mogħtija mill-Italja fil-forma ta’ eżenzjonijiet fiskali u self issussidjat lil intrapriżi tas-servizz pubbliku b’sehem maġġoritarju ta’ kapital f’idejn il-pubbliku, (10), id-Deċiżjoni 2004/800/KE tal-Kummissjoni tat-30 ta’ Marzu 2004, dwar skema ta’ għajnuna mill-Istat implimentata mill-Italja li tipprevedi miżuri urġenti sabiex tgħin l-impjiegi (11) u d-Deċiżjoni 2005/315/KE ta’ l-20 ta’ Ottubru 2004, dwar skema ta’ għajnuna implimentata mill-Italja implimentat għal kumpaniji li jinvestu f’muniċipalitajiet li ntlaqtu minn diżastri naturali fl-2002, (12) biex il-Kummissjoni tkun tista’ tikkalkola, fil-valutazzjoni tagħha, it-tgħawwiġ akkumulat li ġej mill-għajnuna l-ġdida u minn għajnuna inkompatibbli preċedenti u li għadha ma ġietx rimborsata.
(23)
L-awtoritajiet Taljani ma kellhomx il-ħsieb li jidħlu għall-impenn f’dan ir-rigward. Barra minn hekk, iddikjaraw li, fil-fehma tagħhom, is-sentenza tal-Qorti tal-Ġustizzja tal-15 ta’ Mejju 1997 (13) (minn hawn ’il quddiem: “is-sentenza Deggendorf”), li fuq il-bażi tagħha għandha tkun il-Kummissjoni li tikkontrolla l-akkumulu bejn l-għajnuna l-antika u dik ġdida, m’għandiex tiġi applikata għal-iskemi ta’ għajnuna.
(24)
L-awtoritajiet Taljani enfasizzaw li t-tliet benefiċjarji li ntgħażlu permezz ta’ sejħa għall-offerti mnedija fl-ambitu ta’ l-iskema eżistenti N 717/2002 (ara l-punt 6) mhux bilfors se jkunu l-benefiċjarji ta’ l-iskema l-ġdida.
(25)
In-notifika reġistrata bin-numru N 623/2005 testendi l-iskema eżistenti minn tmiem l-2005 sa tmiem l-2007, li qabel kienet emendata bin-notifika N 367/2005.
III. IR-RAĠUNIJIET BIEX TINBEDA L-PROĊEDURA SKOND L-ARTIKOLU 88(2)
(26)
L-awtoritajiet Taljani ma impenjawx irwieħhom li jissospendu l-għotja ta’ l-għajnuna l-ġdida taħt l-iskema in kwistjoni lill-intrapriżi li ma rrimborsawx l-għajnuna inkompatibbli eventwali skond kif ġie stabbilit fid-deċiżjonijiet ta’ rkupru. Għaldaqstant, il-Kummissjoni ma setgħetx tivvaluta t-tgħawwiġ akkumulat li ġej mill-għajnuna l-antika u mill-ġdida.
IV. IL-KUMMENTI TAL-PARTIJIET INTERESSATI
(27)
L-unika parti interessata li preżentat kummenti dwar il-bidu tal-proċedura kienet l-Associazione Nazionale Industriali Distillatori di Alcoli e di Acquaviti (AssoDistil).
(28)
AssoDistil qalet li l-benefiċjarji tal-miżura notifikata ma kinux magħrufa u li mhux bilfors se jkunu l-istess li kienu bbenefikaw mill-miżura preċedenti.
(29)
AssoDistil informat lill-Kummissjoni wkoll li proponiet lill-awtoritajiet Taljani li jimpenjaw irwieħhom li fil-proċedura ta’ l-għoti tal-kuntratti jdaħħlu klawżola fejn id-dritt ta’ parteċipazzjoni fis-sejħa għall-offerti isir b’kundizzjoni li ma jkun hemm l-ebda akkumulu ta’ għajnuna illegali preċedenti u li tipprevedi li l-pagament ta’ l-għajnuna l-ġdida jiġi sospiż jekk il-benefiċjarju ma jkunx irrimborsa l-għajnuna inkompatibbli preċedenti eventwali.
V. IL-KUMMENTI TA’ L-ITALJA
(30)
B’ittra li ġiet riċevuta fl-10 ta’ April 2007, l-awtoritajiet Taljani impenjaw irwieħhom li fil-proċeduri tas-sejħa għall-offerti relatati mal-bijokarburanti jdaħħlu klawżola fejn intrapriża jkollha d-dritt li tipparteċipa fis-sejħa għall-offerti sakemm ma jkollha l-ebda akkumulu ta’ għajnuna illegali preċedenti. Barra minn hekk, l-awtoritajiet Taljani impenjaw irwieħhom li jissospendu l-pagament ta’ l-għajnuna l-ġdida jekk il-benefiċjarji ma jkunux irrimborsaw l-għajnuna inkompatibbli.
(31)
L-awtoritajiet Taljani eskludew li l-impenn jista’ jirrappreżenta preċedent għal skemi li se jiġu notifikati fil-ġejjieni, u enfasizzaw li l-impenn jikkonċerna esklussivament l-għajnuna attwali, minħabba l-karatteristiċi tiegħu.
VI. IL-VALUTAZZJONI TAL-MIŻURA
(32)
L-Italja nnotifikat il-miżura lill-Kummissjoni u din tiġi implimentata jekk tkun approvata mill-Kummissjoni. L-Italja għalhekk wettqet l-obbligi tagħha taħt l-Artikolu 88(3) tat-Trattat. L-emendi għall-iskema li ġew innotifikati jikkonċernaw iż-żieda fl-estimi ta’ l-iskema u t-tul tagħha. Il-Kummissjoni ġiet informata wkoll dwar il-bidla fit-tnaqqis fis-sisa u dwar il-bidliet li kien hemm fil-kalkolu ta’ l-ispejjeż tal-produzzjoni tal-karburanti fossili.
L-eżistenza ta’ għajnuna mill-Istat skond l-Artikolu 87(1) tat-Trattat
(33)
Skond l-Artikolu 87 tat-Trattat, għajnuna mill-Istat tfisser a) l-għajnuna mogħtija mill-Istati jew permezz ta’ riżorsi ta’ l-Istat, b) li tfixkel il-kompetizzjoni ċ) billi tiffavorixxi lil ċerti intrapriżi, d) safejn din taffetwa l-kummerċ bejn l-Istati Membri.
(34)
It-tnaqqis fir-rata jingħata permezz ta’ riżorsi ta’ l-Istat. Il-miżura għandha l-għan li tirrimborsa lill-produtturi tal-bijokarburanti parti mill-ispejjeż tal-produzzjoni. Billi tnaqqas il-piż tat-taxxi fuq il-prodotti, hija tiffavorixxi lil ċerti intrapriżi jew lil ċerti prodotti. B’dan il-mod, il-prezzijiet tal-bijokarburanti jistgħu jitnaqqsu għal livell kompetittiv b’paragun mal-prezzijiet tal-karburanti fossili. Peress li l-bijokarburanti jistgħu jagħmluha ta’ sostituti għall-karburanti fossili, l-inċentiv in kwistjoni jista’ jfixkel il-kompetizzjoni fis-suq Komunitarju. Peress li l-karburanti jistgħu jiġu kummerċjalizzati fuq livell internazzjonali, il-miżura għandha wkoll l-għan li taffetwa l-kummerċ bejn l-Istati Membri u għaldaqstant tikkostitwixxi għajnuna mill-Istat skond l-Artikolu 87(1) tat-Trattat.
L-eżenzjonijiet skond l-Artikolu 87(3)(ċ) tat-Trattat
(35)
L-Artikolu 87(3)(ċ) tat-Trattat jipprevedi deroga mill-prinċipju ġenerali ta’ l-inkompatibbiltà mas-suq komuni, skond l-Artikolu 87(1), għall-għajnuna li mistennija tiffavorixxi l-iżvilupp ta’ ċerti attivitajiet ekonomiċi jew ta’ ċerti reġjuni, sakemm ma jitbiddlux il-kundizzjonijiet tal-kummerċ b’mod li jmur kontra l-interess komuni.
(36)
Il-miżuri ta’ għajnuna proposti għandhom l-għan li jsaħħu l-użu ta’ karburanti ekoloġiċi b’mod li jitnaqqsu l-emissjonijiet tal-gassijiet serra. L-iżvilupp ta’ l-enerġiji rinnovabbli, u partikolarment tal-bijokarburanti, (14) ilu jiġi promoss sa mill-1995 permezz ta’ l-adozzjoni ta’ għadd ta’ miżuri Komunitarji, (15) u b’mod partikolari, mill-2003, bid-Direttiva 2003/30/KE. (16) Skond l-Artikolu 3 ta’ din id-Direttiva, l-Istati Membri għandhom jiżguraw illi proporzjon minimu tal-bijokarburanti jitqiegħed fis-swieq tagħhom. Il-livell tal-miri nazzjonali huwa ta’ 5,75 % u jrid jintlaħaq sal-31 ta’ Diċembru 2010.
(37)
L-għanijiet ta’ l-iskema in kwistjoni huma konformi mal-politika Komunitarja f’dan is-settur. Il-Kummissjoni trid tivvaluta l-miżura notifikata fid-dawl tal-linji gwida tal-Komunità dwar l-għajnuna ta' l-Istat għall-ħarsien ta' l-ambjent (17) ħlief jekk l-għajnuna jkollha l-għan li ssostni prodotti inklużi fil-lista ta’ l-Anness I għat-Trattat, li ssemmi l-prodotti regolati mit-Titolu II dwar l-agrikoltura.
(38)
Skond it-taqsima E.3.3 tal-linji gwida tal-Komunità dwar l-għajnuna ta’ l-Istat għall-ħarsien ta’ l-ambjent, l-Istati Membri jistgħu jagħtu għajnuna għall-operazzjoni tal-produzzjoni ta’ l-enerġija rinnovabbli. Il-Kummissjoni hija tal-fehma li tali għajnuna tista’ tibbenefika minn trattament speċjali minħabba d-diffikultajiet li kien hemm f’ċerti każi biex is-sorsi ta’ l-enerġija rinnovabbli jikkompetu b’mod effikaċi mas-sorsi ta’ enerġija konvenzjonali.
(39)
Il-punt 56 tal-linji gwida tal-Komunità dwar l-għajnuna ta’ l-Istat għall-ħarsien ta’ l-anbjent jipprevedi li l-għajnuna tpaċi d-differenza bejn l-ispejjeż tal-produzzjoni ta’ l-enerġija minn sorsi ta’ enerġija rinnovabbli u l-prezz tas-suq ta’ l-enerġija. Din id-direzzjoni tiġi żviluppata aktar fil-punti 59 u 60 tal-linji gwida. It-tabelli li ġejjin, ibbażati fuq l-informazzjoni li bagħtet l-Italja, juru biċ-ċar li l-għajnuna tagħti l-possibbiltà lill-prodduturi li jbiegħu t-taħlita ta’ karburant bi prezz li bilkemm ikun jista’ jikkompeti mal-karburant fossili. Din is-sitwazzjoni mhix se tvarja sakemm iddum għaddejja l-iskema. L-Italja fil-fatt ikkonfermat li l-bidliet fil-prezz tal-karburanti fossili u fl-ispejjez tal-produzzjoni tal-bijokarburanti se jkunu mmonitorjati kull semestru u, jekk ikun il-każ, l-ammont ta’ l-għajnuna għandu jiġi aġġustat.
Spejjeż tal-produzzjoni għal 1 000 litru
Bijoetanol
Bijo-ETBE
Pitravi għaz-zokkor/għall-molassi
Ċereali
Inbid
A)
Materja prima
270,00
380,00
650,00
Bioetanolo
:
334,10
Raffinato (1)
:
400,00
B)
Forza tax-xogħol
30,00
30,00
30,00
21,50
Ċ)
Rimborsi tal-kapital
30,00
30,00
30,00
9,70
D)
Ipproċessar intermedju
205,00
215,00
195,00
37,10
E)
Spejjeż tat-trasport
22,00
22,00
22,00
F)
Dħul mill-bejgħ tal-prodotti sekonarji
- 130,00
- 149,00
G)
Spejjeż tal-produzzjoni
(A + B + Ċ + D + E + F)
557,00
530,00
910,00
653,40
H)
) Rata ta’ qligħ ta’ 5 %
27,85
27,35
46,35
32,67
I)
Fattur korrettiv tal-qawwa kalorifika (*)
270,36
265,50
449,94
110,46
J)
Total tat-taxxi esklużi
(G + H + I)
855,21
839,85
1 428,29
796,53
K)
Tneħħija tat-taxxi għall-bijokarburanti
274,78
274,78
274,78
265,08
L)
Prezz tal-bijokarburanti (J - K)
580,42
565,07
1 148,51
531,45
M)
Prezz ta’ referenza tal-karburanti fossili bit-taxxi esklużi
453,00
453,00
453,00
453,00
Differenza (L - M) (**)
127,43
112,07
695,51
78,45
(40)
L-għajnuna notifikata tipprevedi li minbarra l-bijoetanol u l-bijo-ETBE jistgħu jibbenefikaw mit-tnaqqis fit-taxxi anki l-addittivi u r-riformulati derivati mill-bijomassa. L-uniku addittiv potenzjali li huwa derivat mill-bijomassa magħruf s’issa huwa d-dietilkarbonat. Madankollu, peress li dan il-prodott għadu mhux fis-suq, mhi disponibbli l-ebda informazzjoni dwar l-ispejjeż tal-produzzjoni tiegħu. L-istess jista’ jingħad għal adittivi u riformulati potenzjali oħra derivati mill-bijomassa li għadhom mhumiex magħrufin imma li fil-ġejjieni jistgħu jiġu introdotti permezz ta’ l-iskema konċernata. Il-Kummissjoni Ewropea tosserva li l-Italja, fl-ambitu ta’ l-iskema eżistenti (l-għajnuna N 717/2002), (18) impenjat ruħha li twettaq analiżi speċifika hekk kif prodott ġdid jibbenefika minn inċentiv fiskali, sabiex tivverifika jekk l-inċentiv innifsu hux qed jipproduċi kumpens aktar milli suppost. Anki din l-informazzjoni se tkun inkluża fir-rapporti annwali li għandhom jiġu ppreżentati lill-Kummissjoni.
(41)
Iċ-ċereali, il-pitravi għaz-zokkor u għall-molassi, kif ukoll l-inbid, li jintużaw biex jiġu prodotti l-bijokarburanti fil-qafas ta’ l-iskema in kwistjoni, huma inklużi rispettivament fil-Kapitolu 10, fil-Kapitolu 17.03 u fil-Kapitolu 22.05 ta’ l-Anness I għat-Trattat, fejn huma elenkati l-prodotti regolati mit-Titolu II (L-agrikoltura) tat-Trattat. L-għajnuna favur dawn il-prodotti taqa’ taħt il-kamp ta’ applikazzjoni tal-linji ta’ gwida Komunitarji għall-għajnuna mill-Istat fis-settur ta’ l-agrikoltura u ġew esklużi mill-ambitu tal-linji ta’ gwida tal-Komunità għall-għajnuna ta’ l-Istat għall-ħarsien ta’ l-ambjent, skond l-Artikolu 7 tal-linji ta’ gwida. Skond il-punt 194 tal-Linji ta’ gwida għall-għajnuna mill-Istat fis-settur ta’ l-agrikoltura u tal-forestija għall-2007-2013, (19) in-notifiki pendenti fl-1 ta’ Jannar 2007 għandhom jiġu vvalutati skond il-linji gwida Komunitarji għall-għajnuna mill-Istat fis-settur ta’ l-agrikoltura tas-sena 2000. (20) Skond il-punt 5.5.3 ta’ dawn l-aħħar linji gwida, f’każi li jkunu ġġustifikati b’mod xieraq, bħal fil-każ ta’ għajnuna għall-iżvilupp tal-bijokarburanti, il-Kummissjoni tista’ wkoll tapprova l-għajnuna għall-operazzjoni jekk jintwera li din tkun meħtieġa biex jagħmlu tajjeb għall-ispejjeż addizzjonli minħabba l-użu ta’ mezzi ta’ produzzjoni li jkunu kompatibbli ma’ l-ambjent minflok proċessi ta’ produzzjoni tradizzjonali. L-għajnuna trid tkun limitata ma jiżdiedx l-ammont ta’ l-ispejjeż addizzjonali u kultant żmien trid tkun eżaminata mill-ġdid, mill-inqas kull ħams snin. L-iskema ta’ għajnuna in kwistjoni tissodisfa dawn il-kundizzjonijiet peress li l-għajnuna tikkonċerna biss il-bijokarburanti li fin-nuqqas ta’ l-inċentivi ma jkunux kompetitivi fuq is-suq u peress li l-livell ta’ l-għajnuna se jkun eżaminat u eventwalment adegwat kull sena biex ikun eskluż kumpens aktar milli suppost għall-ispejjeż tal-produzzjoni.
(42)
Peress li l-miżura tipprevedi t-tnaqqis fis-sisa fuq prodott ta’ l-enerġija, din trid tkun ivvalutata anki fid-dawl tad-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (id-Direttiva dwar it-tassazzjoni fuq prodotti ta’ l-enerġija). (21).
(43)
L-Artikolu 16(1) ta’ din id-Direttiva jippermetti li l-Istati Membri japplikaw eżenzjonijiet jew tnaqqis fir-rata tat-taxxa fuq il-bijokarburati. Madankollu, l-Artikolu 16(2) tad-Direttiva jillimita l-eżenzjoni jew it-tnaqqis fit-taxxa għall-frazzjoni tal-prodott miksuba mill-bijomassa. Filwaqt li l-bijoetanol huwa derivat għal kollox mill-bijomassa, is-47 % biss ta’ litru ta’ ETBE jinkiseb minn dan is-sors. It-tnaqqis fis-sisa fuq il-bijo-ETBE li introduċiet l-Italja (daqs EUR 0,26508) hija daqs 47 % tar-rata normali tas-sisa (EUR 0,564). Għaldaqstant dan jirrappreżenta eżenzjoni fiskali sħiħa tal-frazzjoni ta’ l-ETBE li tinkiseb mill-bijomassa u li tkun konformi mad-dispożizzjonijiet ta’ l-Artikolu 16(2) tad-Direttiva.
(44)
It-tnaqqis fis-sisa jiġi applikat għal bijokarburanti puri jew imħallta. Fejn għandhom x’jaqsmu l-bijokarburanti mħallta ma’ karburant fossili, it-tnaqqis fis-sisa għandu jkun proporzjonat għall-kwantità ta’ bijokarburant fil-prodott finali. Għaldaqstant, aktar ma jkun kbir il-perċentwal tal-bijokarburant fil-prodott finali, aktar ikun għoli l-valur tat-tnaqqis potenzjali fis-sisa fuq il-prodott finali.
(45)
L-iskema notifikata hija konformi anki ma’ l-Artikolu 16(3) tad-Direttiva 2003/96/KE, fejn it-tnaqqis fit-taxxi għandu jiġi aġġustat skond l-iżvilupp fil-prezzijiet tal-materja prima, sabiex dan it-tnaqqis ma jwassalx għal kumpens aktar milli suppost ta’ l-ispejjeż addizzjonali marbuta mal-produzzjoni tal-bijokarburanti.
(46)
Mill-miżura jistgħu jibbenefikaw l-intrapriżi Komunitarji kollha li jipproduċu l-bijokarburanti in kwistjoni u li jissodisfaw il-kundizzjonijiet stabbiliti mir-regoli tas-sejħa għall-offerti. Għaldaqstant ma jirriżultax li l-għajnuna hija diskriminatorja.
(47)
Il-Kummissjoni nnotat li l-għajnuna ma ġietx implimentata, peress li l-awtoritajiet Taljani biħsiebhom japplikawha biss wara l-awtorizzazzjoni tal-Kummissjoni.
(48)
Il-Kummissjoni tinnota wkoll li l-miżura oriġinali ġiet estiża u li l-perjodu ta’ applikazzjoni l-ġdid jiskadi fil-31 ta’ Diċembru 2007.
(49)
Il-Kummissjoni qed tenfasizza wkoll li l-problema ta’ l-akkumulazzjoni eventwali tat-tfixkil li ġej mill-għajnuna in kwistjoni, taħt l-iskema ta’ tnaqqis tar-rata tas-sisa, flimkien mat-tfixkil li ġej minn għajnuna illegali u inkompatibbli oħra, b’mod partikolari taħt l-iskemi li jissemmew fil-punt 22, li għadhom ma ġewx rimborsati. Skond is-sentenza Deggendorf, il-kompatibbiltà ta’ għajnuna ġdida tista’ tiddependi mill-eżistenza ta’ għajnuna illegali preċedenti li għadha ma ġietx rimborsata, peress li l-akkumuulazzjoni ta’ l-għajnuna tista’ twassal għal tfixkil serju tal-kompetizzjoni fis-suq komuni.
(50)
Skond il-Kummissjoni, fejn għandha x’taqsam l-applikazzjoni tas-sentenza Deggendorf, l-awtoritajiet Taljani impenjaw irwieħhom, fil-kuntest tal-miżura in kwistjoni, li jdaħħlu fis-sejħa għall-offerti rigward il-bijokarburanti, klawżola fejn id-dritt ta’ parteċipazzjoni fis-sejħa għall-offerti isir b’kundizzjoni li ma jkun hemm l-ebda akkumulu ta’ għajnuna illegali preċedenti. Barra minn hekk, l-awtoritajiet qed jmpenjaw irwieħhom li jissospendu l-pagament ta’ l-għajnuna l-ġdida f’każi fejn il-benefiċjarji ma jkunux għadhom irrimborsaw l-għajnuna inkompatibbli li semmiet il-Kummissjoni fid-deċiżjoni tagħha biex tibda l-proċedura.
(51)
Fl-aħħarnett, il-Kummissjoni tosserva li waqt il-proċedura skond l-Artikolu 88(2) tat-Trattat, hija ma rċevietx kummenti min-naħa ta’ partijiet terzi konċernati li kienu jindikaw li l-għajnuna proposta tista’ taffetwa l-kundizzjonijiet tal-kummerċ jew tfixkel il-kompetizzjoni b’mod li jmur kontra l-interess komuni.
VII. KONKLUŻJONIJIET
(52)
Fid-dawl ta’ dak li ntqal aktar ’il fuq, il-Kummissjoni qed tikkonkludi li l-miżura tissodisfa d-dispożizzjonijiet rilevanti tal-linji ta’ gwida tal-Komunità dwar l-għajnuna ta’ l-Istat għall-ħarsien ta’ l-ambjent, tal-linji ta’ gwida għall-għajnuna mill-Istat fis-settur ta’ l-agrikoltura u tad-Direttiva 2003/96/KE. Barra minn hekk, l-awtoritajiet Taljani impenjaw irwieħhom li, fl-ambitu ta’ l-iskema attwali, jissospendu l-għotja ta’ l-għajnuna lil intrapriżi li għadhom ma rimborsawx l-għajnuna inkompatibbli eventwali skond id-deċiżjonijiet ta’ rkupru li ssemmew aktar ’il fuq. Għaldaqstant, l-għajnuna tista’ titqies kompatibbli mas-suq komuni skond l-Artikolu 87(3)(ċ) tat-Trattat.
ADOTTAT DIN ID-DEĊIŻJONI:
Artikolu 1
Il-miżura li l-Italja biħsiebha timplimenta skond l-Artikolu 1(520) tal-Liġi Nru 311 tat-30 ta’ Diċembru 2004 għal ammont annwali ta’ EUR 73 miljun, li tikonsisti fl-emenda, b’estensjoni sal-31 ta’ Diċembru 2007, ta’ skema eżistenti ta’ tnaqqis fir-rata tas-sisa fuq il-bijokarburanti, hija kompatibbli mas-suq komuni.
Konsegwentement, l-implimentazzjoni ta’ din il-miżura hija awtorizzata.
Artikolu 2
Din id-deċiżjoni hija indirizzata lir-Repubblika Taljana.
Magħmula fi Brussell, 23 ta’ Ottubru 2007.